Terje Lohndal

Terje Lohndal (født 26. september 1985 i Lyngdal, Vest-Agder) er professor i engelsk lingvistikk ved Institutt for språk og litteratur ved NTNU. Lohndal er også professor II ved Universitetet i Tromsø. 

Hans forskningsfelt er setningsstruktur og -betydning basert på data fra engelsk, norsk og andre språk. Han er opptatt av flerspråklighet, og hva data fra flerspråklige personer kan fortelle oss om grammatiske konstruksjoner. Han er også interessert i samspillet mellom språkevne og generell kognisjon.

Akademisk virke

Utdannelse 
Lohndal har sin utdannelse dels fra Norge, dels fra USA. Han tok bachelorgrad i lingvistikk ved Universitetet i Oslo i 2008. Deretter tok han graden Master of Arts i lingvistikk ved University of Maryland i 2010 og ph.d.-graden i 2012 samme sted, med Paul Pietroski som veileder.

Karriere 
Han ble ansatt som førsteamanuensis ved Institutt for språk og litteratur ved NTNU i august 2012 og fikk personlig kompetanseopprykk til professor fra september 2013. Han ble dermed Norges yngste professor.  I 2014 ble hans ph.d.-avhandling Without Specifiers: Phrase Structure and Events publisert av Oxford University Press i en omarbeidet versjon med tittelen Phrase structure and argument Structure: a case study of the syntax-semantics interface.

Fra 2014 til 2018 var han del av NTNUs «stjerneprogram», et program for unge forskere som har utmerket seg internasjonalt innen sitt felt, og ved hjelp av mentorer, opphold i utlandet, samlinger, penger og Olympiatoppens kompetanse innen talentutvikling «skal settes bedre i stand til å kapre flere verdensmesterskap innen forskning.» 

Han ble tildelt Nils Klim-prisen for 2014. Nils Klim-komiteen la stor vekt på originaliteten Lohndal viser i sine mange publikasjoner på høyt internasjonalt nivå. Han var da den yngste mottager av prisen. Allerede da han fikk Nils Klim-prisen i 2014, hadde han publisert 14 fagfellevurderte artikler i noen av de ledende lingvistiske tidsskriftene og 9 fagfellevurderte kapitler i prestisjefylte antologier.

I undervisningsåret 2019/2020 var han gruppeleder ved Senter for grunnforskning (CAS)s prosjekt «MultiGender - A Multilingual Approach to Grammatical Gender» i Oslo.

Bibliografi

2014 – Phrase structure and argument structure : a case study of the syntax-semantics interface. Oxford: Oxford University Press. ISBN 978-0-19-967712-2
2013 – In Search of Universal Grammar: From Old Norse to Zoque. (red.). Amsterdam: John Benjamins. ISBN 978-90-272-5585-3

Priser og hedersbevisninger 
 2012 – Innvalgt som medlem i Agder Vitenskapsakademi i 2012.
 2014 – Nils Klim-prisen
 2014 – Det Kongelige Norske Videnskabers Selskabs pris til yngre forskere
 2015 – Innvalgt i Det Norske Videnskaps-Akademi (DNVA) i gruppe for filologi og språkvitenskap
 2016 – Innvalgt som medlem i Det Kongelige Norske Videnskabers Selskab (DKNVS)
 2017 – Innvalgt medlem i Adademia Borealis 
 2018 – Forskningsrådets pris for unge fremragende forskere.
 2018 – Fridtjof Nansens belønning for yngre forskere.
 2021 – Innvalgt medlem i Academia Europaea

Referanser

Kilder

Eksterne lenker
 Lohndals profilside på NTNU.no
  
 

Professorer ved NTNU
Personer fra Lyngdal kommune
Fødsler i 1985
Norske professorer i språkvitenskap